Luke Cutts

**Luke Cutts** (født 13. februar 1988) er en britisk friidrettsutøver som konkurrerer i stavsprang.

Han representerte Storbritannia under Sommer-OL 2016 i Rio de Janeiro, der han ble utslått i kvalifiseringen i stavsprang. Han er åtte ganger britisk mester i stavsprang innendørs og utendørs, og hans fremste internasjonale meritter er sølv i stavsprang under Samveldelekene 2014 og bronse under Samveldelekene 2018.

Han begynte med stavsprang i 1999.

## Idrettskarriere
### 2005
Cutts vant stavsprang i U20-klassen under det nordengelske mesterskapet i friidrett i 2005, og han fikk bronse i English Schools' Championships. I AAA-mesterskapet i juli (britisk mesterskap i friidrett) kom han på andreplass i U20-klassen, og i november vant han det nordengelske innendørsmesterskapet i friidrett, med 4,90 meter. 

### 2006
Innendørs vant han stavsprang under det nordengelske juniormesterskapet, og han fikk bronse i nordengelske seniormesterskapet. I AAA-mesterskapet innendørs fikk han bronse. I mars vant han også U20-klassen i AAA-juniormesterskapet i friidrett innendørs (AAA U20, U17 & U15 Indoor Championships). 

Han vant U20-klassen og fikk bronse i seniorklassen under det nordengelske mesterskapet i friidrett utendørs i juni, og han vant AAA U23/U20-mesterskapet utendørs. Han ble tatt ut til å delta i Junior-VM i friidrett 2006, og kom der på niendeplass med ny personlig rekord på 5,30 meter. 

### 2007
Cutts kom på andreplass i det britiske innendørsmesterskapet i 2007. I februar vant han U20-klassen i det åpne nordengelske mesterskapet i friidrett innendørs, med ny personlig rekord og britisk juniorrekord på 5,40 meter. Han deltok i Junior-EM i friidrett 2007, men fikk ingen gyldige hopp der. Han kom på andreplass i AAA-mesterskapet i friidrett utendørs (britisk mesterskap i friidrett). 

### 2008
I det åpne engelske mesterskapet i friidrett 2018 (AAA / England Athletics Open Championships) vant han stavsprang i U23-klassen. I Britisk mesterskap i friidrett 2008 og uttak til sommer-OL 2008 (Aviva National Championships inc Olympic Trials) kom han på tredjeplass bak Steven Lewis og Scott Simpson. I desember økte han sin personlige rekord innendørs til 5,50 meter da han vant Reebok Manchester Open. 

### 2009
2009 ble Cutts' gjennombrudd som stavhopper. Den 18. januar økte han på nytt sin personlige rekord innendørs, til 5,62 meter, da han vant Northern Athletics Senior Indoor Championships (nordengelsk mesterskap i friidrett). Han kom på andreplass i det britiske mesterskapet innendørs (Aviva Indoor Trials), bak Steven Lewis.

Utendørs satte han personlig rekord under McCain Loughborough International, med 5,55 meter i mai. Han vant Northern Athletics Senior Championships, og han vant det engelske U23-mesterskapet, som ble arrangert i Bedford. Den 12. juli vant han stavsprang under Britisk mesterskap i friidrett 2009 i Birmingham, og han deltok i U23-EM i friidrett 2009i Kaunas, der han kom på andreplass med ny personlig rekord på 5,60 meter, kun slått av Raphael Holzdeppe fra Tyskland. Cutts kvalifiserte seg også til VM i friidrett 2009, men greide der bare 5,40 meter i kvalifiseringsrunden, som var 22. beste resultat, og gikk dermed ikke videre til finalerunden. 

### 2010
I innendørssesongen 2010 kom han på andreplass i Aviva International i Glasgow, og han kom på tredjeplass i Britisk mesterskap i friidrett innendørs 2010 (Aviva World Trials & UK Championships). 

Han vant stavsprang i det nordengelske mesterskapet i friidrett i Sportcity, og han vant det engelske U23-mesterskapet en uke senere. I Britisk mesterskap i friidrett 2010, som også var uttak til EM i friidrett, kom han på tredjeplass med 5,20 meter som beste resultat. Det engelske mesterskapet i friidrett (England Senior Closed Championships) ble arrangert i Gateshead i juli, og Cutts vant dette mesterskapet, 10 cm over Max Eaves. Han deltok i Samveldelekene 2010, men fikk der ingen gyldige sprang. 

### 2011
2011 var Cutts' første sesong som seniorutøver. Han kom på andreplass i Britisk mesterskap i friidrett innendørs 2011, og kom også på andreplass i Aviva Grand Prix-stevnet innendørs i Birmingham. Han fikk ingen gyldige sprang i det britiske mesterskapet utendørs i juli.

### 2012
I januar vant han stavsprang under det nordengelske mesterskapet i friidrett innendørs (Northern Championships), og han kom på fjerdeplass i Britisk mesterskap i friidrett innendørs 2012. Han vant det britiske universitetsmesterskapet (BUCS Championships), og kom på femteplass i Britisk mesterskap i friidrett 2012. Han greide bare 5,10 meter i kvalifiseringsrunden i EM i friidrett 2012, og gikk ikke videre til finalerunden der. 

### 2013
Etter beskjedne resultater i 2012 ble 2013 en resultatmessig bedre sesong for Cutts. Han sa opp jobben sin, som innebar 10-timersskift med sjauing av lastebiler, og satset utelukkende på stavsprang. Han vant stavsprang under det nordengelske mesterskapet innendørs, og han kom på fjerdeplass i lengdehopp. Han kom på andreplass i stavsprang i Meeting National en salle de Bordeaux, og fikk sølv i Britisk mesterskap i friidrett innendørs 2013, bak Steven Lewis. 

Utendørs vant han stavsprang i Riga Cup, og han vant det nordengelske mesterskapet utendørs for senior. Han vant Britisk mesterskap i friidrett 2013, med ny personlig rekord på 5,65 meter. Denne økte han til 5,70 meter da han kom på fjerdeplass i Sainsbury's Anniversary Games (London Grand Prix) i London. Til tross for at Cutts slo Steven Lewis i Sainsbury's Anniversary Games ble Lewis tatt ut til VM i Moskva, og ikke Cutts. Han avsluttet året med ny personlig rekord innendørs, med 5,71 meter, da han vant INSA Perch'formance-stevnet i Villeurbanne i Frankrike. 

### 2014
Han vant på nytt det nordengelske mesterskapet i friidrett (Northern Athletics championships), og han satte ny britisk rekord innendørs den 25. januar, da han hoppet 5,83 meter i Perche Elite Tour i Frankrike. Han vant Britisk mesterskap i friidrett innendørs 2014, med 5,60 meter, og hoppet 5,81 i Pole Vault Stars-stevnet i Ukraina i februar, der han kom på andreplass bak Renaud Lavillenie, som slo Sergej Bubkas verdensrekord med et hopp på 6,15 meter. Han ble tatt ut til VM i friidrett innendørs 2014, og kom der på åttendeplass i finalen. 

Cutts slet med en nakkeskade i 2014. Men, han deltok bl.a. i Britisk mesterskap i friidrett 2014, der han kom på femteplass, og han kom på andreplass i Sainsbury's Anniversary Games med 5,60 meter. Han representerte England under Samveldelekene 2014, og fikk der sølv i stavsprang, bak Steven Lewis, med samme høyde. Under EM i friidrett 2014 greide han 5,30 meter i kvalifiseringen, som var 20. beste resultat, og gikk ikke videre til finalerunden. 

### 2015
Britisk mesterskap i friidrett innendørs 2015 ble arrangert i Sheffield i februar, og Cutts vant her stavsprang.  I Britisk mesterskap i friidrett 2015 utendørs kom han på fjerdeplass. Han deltok ikke i noen internasjonale mesterskap dette året, men vant en del mindre stevner som Vault Manchester og Welsh International innendørs og Morton Games og Charnwood AC Open Meeting utendørs.

### 2016
Cutts fikk bronse i det nordengelske mesterskapet i friidrett innendørs, og han vant Vault Manchester og Welsh Athletics International. Han vant også stavsprang under Britisk mesterskap i friidrett innendørs 2016 i februar og Britisk mesterskap i friidrett 2016 utendørs i juni. Han ble kvalifisert til EM i friidrett 2016 i Amsterdam, men kom på delt 17.-plass i kvalifiseringsrunden, og hoppet ikke i finalerunden. Også i Sommer-OL 2016 ble han slått ut i kvalifiseringsrunden, der han greide 5,45 meter og kom på delt 22.-plass. 12 utøvere gikk videre til finalerunden. 

### 2017
Han vant den britiske uttakningskonkurransen i februar (British Athletics Indoor Team Trials), og kom på delt førsteplass i Welsh Athletics International innendørs i 2017. Utendørs vant han Atletica Genève i juni, og fikk bronse i Copenhagen Athletics Games, før han deltok i Lag-EM i friidrett, og kom der på åttendeplass i stavsprang i Super League. Han vant Britisk mesterskap i friidrett 2017, der han slo Jax Thoirs med 5 cm. 

### 2018
I Britisk mesterskap i friidrett innendørs 2018 kom Cutts på fjerdeplass, og han kom på tredjeplass i stavsprang under Samveldelekene 2018. Han vant det nordengelske mesterskapet i friidrett, og kom på fjerdeplass i Britisk mesterskap i friidrett 2018. 

## Referanser


## Eksterne lenker
*